**Anurognatidi** (lat. **Anurognathidae**) bili su grupa malenih pterosaura sa kratkim repom ili bez njega, koji su tokom jure i kasne krede nastanjivali Evropu, Aziju i moguće Sjevernu Ameriku. U tu porodicu spadaju četiri roda: *Anurognathus* iz kasnojurske Njemačke, *Jeholopterus* iz srednjo- i kasnojurske Kine, *Dendrorhynchoides* iz srednjojurske i ranokredske Kine, te *Batrachognathus* iz kasnojurskog Kazahstana. Bennett (2007) je tvrdio da holotipni primjerak roda *Mesadactylus*, BYU 2024, zapravo pripada nekom anurognatidu. *Mesadactylus* potiče iz kasnojurske formacije Morrison u SAD-u. U srednjojurskoj formaciji Bakhar Svita u Mongoliji također su pronađeni ostaci nekog neutvrđenog anurognatida.

Naziv i filogenija
------------------

Franz Nopcsa von Felső-Szilvás je 1928. dao nazive porodici Anurognathidae i potporodici Anurognathinae, sa rodom *Anurognathus* kao tipičnim rodom. Naziv Anurognathidae prvi je iskoristio Oskar Kuhn 1967. godine. I Alexander Kellner i David Unwin su 2003. definirali tu grupu kao čvorni kladus: posljednjeg zajedničkog pretka rodova *Anurognathus* i *Batrachognathus* i svih njegovih potomaka.

Filogenija porodice Anurognathidae nije sigurno utvrđena. Prema nekim analizama, poput Kellnerovih, svrstavaju ih na vrlo bazalno mjesto na evolutivnom stablu pterosaura. Međutim, oni imaju i neke zajedničke osobine sa naprednijom skupinom Pterodactyloidea, poput kratkih i sraslih repnih kostiju. Analiza Briana Andresa iz 2010. ukazala je na to da su Anurognathidae i Pterodactyloidea sestrinski taksoni. To bolje odgovara situaciji sa njihovim fosilnim ostacima, budući da rani anurognatidi nikada nisu otkriveni i da nedostaju ostaci koji bi pokrili prazninu od preko 60 miliona godina.

Osobine
-------

Za razliku od svih ostalih pterosaura, anurognatidi su imali kratku glavu sličnu žabljoj, sa zaobljenom njuškom i velikim otvorima na lubanji. Parna premaksilarna kost bila je spojena i sa oštro uspinjućim okoštanjem činila je prednji kraj nosnih otvora. Njihovi malobrojni zubi bili su maleni, špicasti i postavljeni okomito u čeljusti sa velikim razmakom među sobom. Anurognatidi su vjerovatno bili insektojedi. Na fosilu jednog *Jeholopterusa* pronađene su strukture slične koži.

Kao i svi primitivni pterosauri, anurognatidi su imali relativno kratke kosti zapešća. Raspon krila iznosio je najviše pola metra. Za usporedbu, dimofrodontidi su u usporedbi sa tijelom imali duža krila. Peti nožni prst bio je tanak, dug i mogao se postaviti okomito ostalim prstima. Rep im je bio kratak, srastao i kod *Anurognathusa* se sastojao od samo jedanaest pršljena.

Bilješke
--------

1. ↑  Lü Junchang and David W.E. Hone (2012). „A New Chinese Anurognathid Pterosaur and the Evolution of Pterosaurian Tail Lengths". *Acta Geologica Sinica* **86** (6): 1317–1325.
2. ↑  Bennett, S. C. (2007). "Reassessment of *Utahdactylus*
from the Jurassic Morrison Formation of Utah". *Journal of Vertebrate Paleontology* **27**(1): 257–260
3. ↑  UNWIN, D. M. & BAKHURINA, N. N. (2000): Pterosaurs from Russia,
Middle Asia and Mongolia. – In: M. J. BENTON, M. A. SHISHKIN,
D. M. UNWIN & E. N. KUROCHKIN (Eds), The age of dinosaurs in
Russia and Mongolia; Cambridge (Cambridge University Press),
420–433.
4. ↑  Barrett, P.M. Butler, R.J. Edwards, N.P. & Milner, A.R. Pterosaur distribution in time and space: an atlas. p61-107. in Flugsaurier: Pterosaur papers in honour of Peter Wellnhofer. 2008. Hone, D.W.E. and Buffetaut, E. (eds). Zitteliana B, 28. 264pp.
5. ↑  Brian Andres; James M. Clark & Xu Xing (2010). "A new rhamphorhynchid pterosaur from the Upper Jurassic of Xinjiang, China, and the phylogenetic relationships of basal pterosaurs", *Journal of Vertebrate Paleontology*, Volume 30, Issue 1 January 2010 , pages 163 - 187